I fremtiden skal der graves efter råstoffer 22 nye steder i Nordjylland. Det står klart, efter Regionsrådet tirsdag har vedtaget en ny råstofplan, som har fået det officielle navn Råstofplan 2020. Planen er blevet til efter to års arbejde og flere offentlige høringer. Undervejs har regionen modtaget 33 nye forslag til graveområder. Heraf er 22 medtaget enten helt eller delvist i planen. -	Vi er kommet i mål med en solid råstofplan, som sikrer den fremtidige forsyning af råstoffer i regionen, der er så vigtig for hele samfundsudviklingen. Ligeledes er det positivt, at de nye graveområder er geografisk jævnt fordelt i regionen, da det både bidrager til erhvervet i landkommunerne og samtidig er med til at mindske CO2-udledning ved lang transport af råstofferne, siger Mads Thomsen, der er formand i Udvalg for Klima og Miljø og medlem af Venstre. Der indvindes hvert år cirka seks til syv millioner kubikmeter råstoffer i Nordjylland, hvoraf langt de største mængder er sand, grus og sten samt kalk. Gælder i fire år Råstofplanen erstatter den seneste råstofplan, som blev vedtaget i 2016, og den gælder de næste fire år. Planen skal være med til at sikre, at der i fremtiden er tilstrækkelige mængder af råstoffer til byggerier og anlægsarbejder, og at disse er i den rette kvalitet. Region Nordjylland har oplevet stor interesse fra offentligheden, og arbejdet med planen har budt på flere offentlige høringer. Situationen med Covid-19 har af flere omgange gjort det nødvendigt at forlænge høringsfristerne. -	Gennem vores arbejde med Råstofplan 2020, har det været vigtigt for os, at færrest mulige borgere samt mindst mulig værdifuld natur bliver berørt af den kommende råstofindvinding. Derfor har vi taget borgernes bekymringer meget seriøst og forsøgt at begrænse udlægget af nye graveområder eller reduceret i de foreslåede graveområder, hvor det har været muligt, siger Jørgen Rørbæk Henriksen, Soc. Dem., der er næstformand i Klima- og Miljøudvalget i Regionsrådet. Du kan læse mere om den nye råstofplan på regionens hjemmeside . TV2 Nord har tidligere beskrevet arbejdet med råstofplanen. Det kan du læse mere om i denne artikel:

Opsummering:
Regionsrådet har tirsdag vedtaget en ny råstofplan for Nordjylland. Den skal være med til at sikre Nordjyllands fremtidige forsyning af råstoffer.